**Tarptautinės tolerancijos dienos minėjimas „Judesių mozaika“, 2015-11-16**

Siekdami įgyvendinti Kybartų mokyklos-darželio „Ąžuoliukas“ sveikatos apsaugos srities projektą „Sportas stiprina, sportas džiugina, sportas jungia“, finansuojamą Vilkaviškio rajono savivaldybės visuomenės sveikatos rėmimo specialiosios programos lėšomis, Tarptautinę tolerancijos dieną –lapkričio 16 d. – minėjome mankštindamiesi. Šią dieną mokykloje-darželyje organizuotas mankštos rytmetys, pavadinimu, „Judesių mozaika“. Renginio esmė buvo atskleisti, kad kiekvienas esame unikalus – skirtingai atrodome, mąstome, elgiamės ir pan. Tačiau, nepaisant mūsų skirtybių, esame lygūs ir turime gerbti vienas kitą. Juk pats žodis „tolerancija“ ir reiškia pagarba, pakantumas, kantrybė kitam, kitokiam.

Siekdami labiau įprasminti tolerancijos temą, į renginį pasikvietėme projekto „Sportas stiprina, sportas džiugina, sportas jungia“ partnerius –Vilkaviškio rajono neįgaliųjų draugijos Kybartų grupės narius.

Niekas kitas taip nesuartina skirtingų žmonių, kaip bendra veikla. O ypač – sportinė veikla. Rytmečio tikslas ir buvo suburti skirtingus žmones ir parodyti, kad visi jie gali sutarti ir smagiai praleisti laiką mankštindamiesi.

Tikimės, kad visi renginio dalyviai patyrė džiaugsmą, pastiprino savo sveikatą mankštindamiesi ir suprato, kad pagarba yra nesavanaudiška asmens dovana kitam.

Direktoriaus pavaduotoja ugdymui Violeta Murauskaitė